Συνέδριο ΝΔ: Όλο το πρόγραμμα και οι παράλληλες δράσεις

Tο 13ο Τακτικό Εθνικό Συνέδριο της Νέας Δημοκρατίας θα διεξαχθεί από την Παρασκευή 29 Νοεμβρίου έως και την Κυριακή 1 Δεκεμβρίου 2019 στο εκθεσιακό κέντρο Metropolitan Expo στην Αθήνα.

Με σύνθημα του Συνεδρίου «Το Μέλλον αρχίζει Τώρα», το 13ο Συνέδριο της Νέας Δημοκρατίας έχει στόχο να αποτελέσει σημείο αναφοράς για τη σύγχρονη φυσιογνωμία του κόμματος.

Περισσότερα από 6.500 στελέχη και μέλη της Νέας Δημοκρατίας αναμένεται να φτάσουν απ’ όλη την Ελλάδα για να συμμετάσχουν στις συνεδριακές εργασίες. Ήδη μέχρι σήμερα, έχουν δηλώσει συμμετοχή, μέσω της ηλεκτρονικής πλατφόρμας του Συνεδρίου, 1.733 σύνεδροι και 4.966 παρατηρητές. Το 50% μάλιστα ανήκει στις ηλικίες στις ηλικίες 25-44 ετών.

Την έναρξη του Συνεδρίου θα κηρύξει ο Πρόεδρος της Οργανωτικής Επιτροπής, Βαγγέλης Μεϊμαράκης απευθύνοντας χαιρετισμό το απόγευμα της Παρασκευής.

Η ομιλία του Πρωθυπουργού και Προέδρου της Νέας Δημοκρατίας Κυριάκου Μητσοτάκη, είναι προγραμματισμένη να πραγματοποιηθεί την Παρασκευή στις 19:30.

Κατά τη διάρκεια του Συνεδρίου θα μιλήσουν ο Γραμματέας Πολιτικής Επιτροπής, Γιώργος Στεργίου, ο Γενικός Διευθυντής του κόμματος, Γιάννης Μπρατάκος, ο Γενικός Γραμματέας της Κοινοβουλευτικής Ομάδας, Σταύρος Καλαφάτης, και ο Πρόεδρος της ΟΝΝΕΔ, Παύλος Μαρινάκης.

Στο Συνέδριο έχουν προσκληθεί και θα μιλήσουν διακεκριμένοι Ευρωπαίοι πολιτικοί καθώς και Έλληνες επιστήμονες και στελέχη επιχειρήσεων με διεθνή προβολή. Το αναλυτικό πρόγραμμα βρίσκεται διαθέσιμο στην ηλεκτρονική σελίδα του Συνεδρίου: https://synedrio.nd.gr/programma-13oy-synedrioy

Ήδη πάνω από το 10% των συνέδρων έχει εκδηλώσει ενδιαφέρον να πάρει το λόγο συμπληρώνοντας τη σχετική ηλεκτρονική αίτηση. Οι τοποθετήσεις θα είναι διάρκειας 3 λεπτών προκειμένου να δοθεί ο λόγος σε όσο το δυνατόν περισσότερους Συνέδρους.

Κάνοντας πράξη το σύνθημα του Συνεδρίου «Το Μέλλον αρχίζει Τώρα», για πρώτη φορά όλες οι διαδικασίες του θα είναι πλήρως ψηφιοποιημένες με αποτέλεσμα τη δραστική μείωση της χρήσης χαρτιού που αγγίζει το 92%. Όσες εκτυπώσεις γίνουν θα είναι σε ανακυκλώσιμο χαρτί χρησιμοποιώντας φιλικά προς το περιβάλλον μελάνια. Κάδοι ανακύκλωσης θα βρίσκονται σε όλους τους χώρους του εκθεσιακού κέντρου ενώ έξω από το Συνέδριο θα έχει τοποθετηθεί κέντρο ανταποδοτικής ανακύκλωσης. Όλοι όσοι θα συμμετέχουν στο Συνέδριο καλούνται να περιορίσουν δραστικά τα πλαστικά μιας χρήσης χρησιμοποιώντας εναλλακτικά υλικά.

Συνεχίζοντας την παράδοση που έχει καθιερωθεί και στα προηγούμενα συνέδρια, η Νέα Δημοκρατία θα διοργανώσει παράλληλες δράσεις οι οποίες θα πλαισιώσουν το κυρίως πρόγραμμα του Συνεδρίου.

Το Σάββατο 30 Νοεμβρίου και ώρα 20:00 θα διεξαχθεί νυχτερινός αγώνας δρόμου με στόχο τη συγκέντρωση χρημάτων που θα διατεθούν στην εκστρατεία για την εξάλειψη της βίας κατά των γυναικών. Ήδη περισσότεροι από 300 δρομείς έχουν δηλώσει συμμετοχή συμπληρώνοντας την ειδική φόρμα συμμετοχής που είναι διαθέσιμη στην ηλεκτρονική σελίδα του Συνεδρίου: https://synedrio.nd.gr/night-run.

Επίσης, κατά τη διάρκεια του Συνεδρίου θα λειτουργήσει Διεθνής Έκθεση Σκίτσου με θέμα «Ισότητα των Φύλων – Έμφυλη Βία», υπό την αιγίδα της Γραμματείας Οικογενειακής Πολιτικής και Ισότητας των Φύλων του κόμματος.

Παράλληλα, με στόχο την ενθάρρυνση της συμμετοχής των Ατόμων με Αναπηρία σε όλες τις κοινωνικές δραστηριότητες, το μεσημέρι του Σαββάτου θα λειτουργήσει «Εργαστήριο Ειδικής Επαγγελματικής Εκπαίδευσης Μαθητών με Προβλήματα Όρασης και Πολλαπλές Αναπηρίες», με την υποστήριξη της νεοσυσταθείσας Γραμματείας του κόμματος για τα Άτομα με Αναπηρία.

Με αφορμή τον εορτασμό των 45 χρόνων από την ίδρυση της Νέας Δημοκρατίας, στο χώρο του Συνεδρίου θα τοποθετηθεί μια πρωτότυπη κατασκευή με σύνθεση φωτογραφιών από σημαντικές στιγμές του κόμματος και της ΟΝΝΕΔ.

Τις εργασίες του Συνεδρίου θα κλείσει ο Πρωθυπουργός και Πρόεδρος της Νέας Δημοκρατίας Κυριάκος Μητσοτάκης το μεσημέρι της Κυριακής.